Twee vroue op plaas oorval, wreed aangerandArgieffoto Twee vroue is laatmiddag wreed aangeval op ŉ plaas net buite Northam in Limpopo. Kol. Moatshe Ngoepe, provinsiale polisiewoordvoerder, het hoewel inligting nog skraps is aan Maroela Media bevestig twee vroue, onderskeidelik 72 en 52 jaar oud, het in ŉ winkel op ŉ plaas gewerk toe hulle deur ŉ onbekende aantal aanvallers met “harde, skerp” voorwerpe aangeval is. Marius Müller, nasionale operasionele koördineerder van AfriForum, het aan Maroela Media gesê die vroue is glo met ŉ tuingraaf aangeval. “Ná die verdagtes van die toneel gevlug het, het een van die slagoffers hulp gaan soek en gevolglik is albei slagoffers vir mediese behandeling geneem,” het Ngoepe gesê. Müller het gesê noodpersoneel op die toneel het besluit om die een kritiek beseerde vrou in haar toestand na ŉ hospitaal te vervoer en dan sal die hospitaalpersoneel direk met ŉ helikopter van Netcare 911 reël vir lugvervoer indien nodig. Ngoepe het verder gesê die motief vir die aanval is in dié stadium nog onbekend. ŉ Saak van sakeroof word ondersoek hoewel daar volgens Ngoepe nog bepaal word of enigiets tydens die aanval gesteel is. Niemand is nog in verband met die voorval in hegtenis geneem nie.